***Colegiul Național „Dragoș Vodă” din Câmpulung Moldovenesc…***

 **Colegiul Național „Dragoș Vodă” din Câmpulung Moldovenesc** (în trecut *Liceul „Dragoș Vodă”*) este un liceu din municipiul [Câmpulung Moldovenesc](http://ro.wikipedia.org/wiki/C%C3%A2mpulung_Moldovenesc), [județul Suceava](http://ro.wikipedia.org/wiki/Jude%C8%9Bul_Suceava), situat în centrul localității, pe Strada Liceului nr.1. Liceul a fost înființat în anul [1907](http://ro.wikipedia.org/wiki/1907) când, la insistențele contelui [Franz von Bellegarde](http://ro.wikipedia.org/w/index.php?title=Franz_von_Bellegarde&action=edit&redlink=1) (1833-1912), deputatul de Câmpulung în parlamentul austriac, împăratul [Franz Iosif](http://ro.wikipedia.org/wiki/Franz_Iosif) a emis Decretul imparatesc austriac pentru întemeierea unui gimnaziu complet cu 8 clase în orașul Câmpulung Moldovenesc. Cu urmare, prin Decretul nr. 40301/3.10.1907 Ministerului de Culte și Instrucțiune al Austriei, se stabilea statutul noului gimnaziu care urma să fie dirijat de un director, de 10 cadre didactice și "un servitor definitiv".

 Primul director al gimnaziului a fost [Daniil Verenca](http://ro.wikipedia.org/w/index.php?title=Daniil_Verenca&action=edit&redlink=1), venit din [Cernăuți](http://ro.wikipedia.org/wiki/Cern%C4%83u%C8%9Bi). Dintre primii profesori ai liceului sunt de menționat [Modest cavaler de Sorocean](http://ro.wikipedia.org/w/index.php?title=Modest_cavaler_de_Sorocean&action=edit&redlink=1), [Dimitrie Logigan](http://ro.wikipedia.org/w/index.php?title=Dimitrie_Logigan&action=edit&redlink=1) și [Ion Ștefureac](http://ro.wikipedia.org/wiki/Ion_%C8%98tefureac).

 În perioada 1907-1918 liceul a funcționat având româna și germana ca limbile de predare.

 După unirea Bucovinei cu România, în 1918, structura liceului s-a schimbat, rămănând cu româna ca singură limbă de învățământ. Director al liceului a fost numit [Ioan Bilețchi-Albescu](http://ro.wikipedia.org/w/index.php?title=Ioan_Bile%C8%9Bchi-Albescu&action=edit&redlink=1) care a condus liceul din 1918 până în 1941, având o contribuție esențială în ridicarea prestigiului unității de învățământ. În 1919 gimnaziul a fost denumit *Liceul Dragoș Vodă*.

 În 1949, odată cu reforma învățământului, se schimbă numele liceului care devine Școală Medie. În 1957, cu prilejul serbării semi-centenarului liceului, se revine la denumirea *Liceul Dragoș Vodă*. În anul 2001, liceul devine colegiu național.